CELEX: 32018D0485
Language: lt
Date: 2018-03-19 00:00:00
Title: 2018 m. kovo 19 d. Tarybos įgyvendinimo sprendimas (ES) 2018/485, kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio

23.3.2018   
            
            
               LT
            
            
               Europos Sąjungos oficialusis leidinys
            
            
               L 81/13
            
         TARYBOS ĮGYVENDINIMO SPRENDIMAS (ES) 2018/485
   2018 m. kovo 19 d.
   kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo ypač į jos 291 straipsnio 2 dalį,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Danija laišku, kurį Komisija užregistravo 2017 m. lapkričio 21 d., pagal Direktyvos 2006/112/EB 395 straipsnio 2 dalį paprašė leisti taikyti specialią priemonę, reglamentuojančią teisę atskaityti pirkimo PVM, kuria nukrypstama nuo tos direktyvos 75 straipsnio;
            
         
               (2)
            
            
               pagal Direktyvos 2006/112/EB 395 straipsnio 2 dalies antrą pastraipą Komisija 2017 m. gruodžio 7 d. ir 2017 m. gruodžio 8 d. laiškais perdavė Danijos pateiktą prašymą kitoms valstybėms narėms ir 2017 m. gruodžio 11 d. laišku pranešė Danijai, kad turi visą prašymui įvertinti būtiną informaciją;
            
         
               (3)
            
            
               jei prašoma nukrypti leidžianti priemonė nebus taikoma, pagal Danijos teisės aktus, kai lengvoji krovininė transporto priemonė, kurios didžiausias leidžiamas bendras svoris neviršija trijų tonų, Danijos institucijose užregistruojama kaip skirta vien tik verslo reikmėms, apmokestinamajam asmeniui leidžiama atskaityti visą pirkimo PVM nuo transporto priemonės pirkimo ir eksploatavimo išlaidų. Jeigu tokia transporto priemonė vėliau naudojama asmeninėms reikmėms, apmokestinamasis asmuo netenka teisės atskaityti PVM, kuris buvo įtrauktas į transporto priemonės pirkimo kainą;
            
         
               (4)
            
            
               siekdama sušvelninti tokios tvarkos pasekmes, Danija paprašė leisti taikyti specialią priemonę, kuria nukrypstama nuo Direktyvos 2006/112/EB 75 straipsnio. Nukrypti leidžiančią priemonę leista taikyti Tarybos įgyvendinimo sprendimu 2012/447/ES (2), o vėliau – Tarybos įgyvendinimo sprendimu (ES) 2015/992 (3). Pastarasis sprendimas nustojo galioti 2017 m. gruodžio 31 d.;
            
         
               (5)
            
            
               taikant priemonę, apmokestinamajam asmeniui, kuris užregistravo transporto priemonę kaip skirtą vien tik verslo reikmėms, būtų leidžiama ją naudoti ne verslo reikmėms ir apskaičiuoti pagal Direktyvos 2006/112/EB 75 straipsnį paslaugų teikimu laikomos veiklos apmokestinamąją vertę pagal vienodą dienos tarifą ir neprarasti teisės atskaityti PVM, kuriuo buvo apmokestintos transporto priemonės pirkimo išlaidos;
            
         
               (6)
            
            
               tačiau šis supaprastintas skaičiavimo metodas turėtų būti taikomas tik tuo atveju, kai transporto priemonė ne verslo reikmėms naudojama ne daugiau kaip 20 dienų per kalendorinius metus, o už kiekvieną naudojimo ne verslo reikmėms dieną nustatyta mokėtina vienodo tarifo PVM suma turėtų būti 40 DKK. Šią sumą Danijos vyriausybė nustatė remdamasi nacionalinių statistinių duomenų analize;
            
         
               (7)
            
            
               šia priemone, kuri taikytina lengvosioms krovininėms transporto priemonėms, kurių didžiausias leidžiamas bendras svoris neviršija trijų tonų, siekiama supaprastinti apmokestinamųjų asmenų, kurie verslo reikmėms užregistruotą transporto priemonę kartais naudoja ne verslo reikmėms, su PVM susijusių prievolių vykdymą. Tačiau apmokestinamasis asmuo ir toliau galėtų užregistruoti lengvąją krovininę transporto priemonę tiek verslo, tiek ne verslo reikmėms. Taip darydamas, apmokestinamas asmuo netektų teisės atskaityti PVM, kuriuo apmokestinamas transporto priemonės pirkimas, tačiau iš jo nebūtų reikalaujama mokėti dienos mokesčio už naudojimą ne verslo reikmėms;
            
         
               (8)
            
            
               leidimas taikyti priemonę, kuria užtikrinama, kad apmokestinamasis asmuo, kuris tik verslo reikmėms užregistruotą transporto priemonę kartais naudoja ne verslo reikmėms, neprarastų visos teisės atskaityti pirkimo PVM už tą transporto priemonę, atitinka bendrąsias atskaitos taisykles, nustatytas Direktyvoje 2006/112/EB;
            
         
               (9)
            
            
               leidimas turėtų būti riboto galiojimo ir todėl jo galiojimas turėtų baigtis 2020 m. gruodžio 31 d.;
            
         
               (10)
            
            
               siekiant užtikrinti, kad būtų pasiekti šios priemonės tikslai, užtikrinant nepertraukiamą anksčiau leistinos nukrypti nuostatos taikymą ir užtikrinant teisinį tikrumą mokesčių mokėjimo laikotarpiu, šį sprendimą reikėtų taikyti nuo 2018 m. sausio 1 d. Kaip Danija prašė, leidimas atnaujinamas 2017 m. lapkričio 21 d. ir toliau taikomas jos nacionalinėje teisėje nustatytas teisinis režimas, pagrįstas anksčiau leistina nukrypti nuostata nuo 2018 m. sausio 1 d., tinkamai laikomasi atitinkamų asmenų teisėtų lūkesčių;
            
         
               (11)
            
            
               jeigu Danija prašytų šią nukrypti leidžiančią priemonę leisti toliau taikyti po 2020 m. gruodžio 31 d., ji turėtų ne vėliau kaip 2020 m. kovo 31 d. Komisijai pateikti ataskaitą kartu su prašymu leisti toliau taikyti šią priemonę;
            
         
               (12)
            
            
               manoma, kad nukrypti leidžianti priemonė darytų tik nereikšmingą poveikį bendrai PVM pajamų, surenkamų galutinio vartojimo etapu, sumai ir nedarys neigiamo poveikio Sąjungos nuosaviems ištekliams iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 75 straipsnio, kai apmokestinamasis asmuo savo ar savo darbuotojų asmeninėms reikmėms arba, platesne prasme, kitoms nei to asmens verslas reikmėms naudoja lengvąją krovininę transporto priemonę, kuri buvo užregistruota kaip skirta naudoti vien tik verslo reikmėms, Danijai leidžiama už kiekvieną tokio naudojimo dieną nustatyti apmokestinamąją vertę remiantis vienodu tarifu.
   Šis pirmoje pastraipoje nurodytas vienodas dienos tarifas yra 40 DKK.
   2 straipsnis
   1 straipsnyje nurodyta priemonė taikoma tik lengvosioms krovininėms transporto priemonėms, kurių didžiausias leidžiamas svoris neviršija trijų tonų.
   Ši priemonė netaikoma, jeigu transporto priemonė asmeninėms reikmėms naudojama daugiau kaip 20 dienų per kalendorinius metus.
   3 straipsnis
   Šis sprendimas įsigalioja pranešimo apie jį dieną.
   Jis taikomas nuo 2018 m. sausio 1 d. iki 2020 m. gruodžio 31 d.
   Bet koks prašymas leisti toliau taikyti šiame sprendime nustatytą priemonę pateikiamas Komisijai ne vėliau kaip 2020 m. kovo 31 d. kartu su ataskaita, kurioje, be kita ko, ši priemonė būtų peržiūrėta.
   4 straipsnis
   Šis sprendimas skirtas Danijos Karalystei.
   
      Priimta Briuselyje 2018 m. kovo 19 d.
      
         
            Tarybos vardu
         
         
            Pirmininkas
         
         R. PORODZANOV
      
   
   
      (1)  OL L 347, 2006 12 11, p. 1.
   
      (2)  2012 m. liepos 24 d. Tarybos įgyvendinimo sprendimas 2012/447/ES, kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio (OL L 202, 2012 7 28, p. 24).
   
      (3)  2015 m. birželio 19 d. Tarybos įgyvendinimo sprendimas (ES) 2015/992, kuriuo Danijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 75 straipsnio (OL L 159, 2015 6 25, p. 66).